РЕГЛАМЕНТ (ЕО) № 172/2007 НА СЪВЕТА
от 16 февруари 2007 година
за изменение на приложение V към Регламент (ЕО) № 850/2004 на Европейския парламент и на Съвета относно устойчивите органични замърсители
(текст от значение за ЕИП)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители (1), и по-специално член 7, параграф 5, първа алинея, член 7, параграф 6 и член 14, параграф 3 от него,
като има предвид, че:
(1)
Комисията проведе проучване за изпълнението на свързаните с отпадъците разпоредби на Регламент (ЕО) № 850/2004. Това проучване определи максимално допустими норми за целите на част 2 от приложение V към Регламент (ЕО) № 850/2004. Над тези норми не могат да бъдат изключени рисковете за човешкото здраве и околната среда.
(2)
Максимално допустимата норма на концентрация за полихлорирани дибензо-р-диоксини и дибензофурани („PCDF/PCDD“) се изразява с концентрация на токсични еквиваленти („TEQ“) при използване на коефициентите за токсична еквивалентност („TEF“) на Световната здравна организация от 1998 г. Наличните данни за сходни на диоксина полихлорирани бифенили („PCB“) не са достатъчни, за да бъдат включени тези съединения в TEQ.
(3)
Хексахлорциклохексан (НСН) е наименование на техническа смес от различни изомери. Усилията за пълния им анализ биха били несъразмерни. Само алфа-, бета- и гама-HCH са от токсикологично значение. Поради това пределно допустимата норма на концентрация се отнася само до тях. Повечето достъпни в търговската мрежа аналитични стандартни смеси за анализ на този клас съединения идентифицират само тези изомери.
(4)
Мерките, предвидени в настоящия регламент, са най-подходящите за гарантиране на високо ниво на защита.
(5)
Регламент (ЕО) № 850/2004 следва да бъде съответно изменен.
(6)
Комитетът, създаден съгласно член 17, параграф 1 от Регламент (ЕО) № 850/2004, не е представил становище след консултациите, проведени на 25 януари 2006 г. в съответствие с процедурата, предвидена в член 17, параграф 2 от посочения регламент,
ПРИЕ НАСТОЯЩИЯ РЕГЛАМЕНТ:
Член 1
Приложение V към Регламент (EО) № 850/2004 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 февруари 2007 година.